Ministru kabineta noteikumu projekta

„Aitu pārraudzības un snieguma pārbaudes kārtība” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | 2018. gada 7. novembrī stājās spēkā jauns normatīvais akts – Dzīvnieku audzēšanas un ciltsdarba likums (Latvijas Vēstnesis, 2018, 210.nr.) (turpmāk – likums), kas aizstāj iepriekšējo regulējumu attiecībā uz dzīvnieku audzēšanu un ciltsdarbu. Likuma Pārejas noteikumu 2. punktā noteikts, ka Ministru kabinets līdz 2019. gada 1. martam izdod likuma 13. panta pirmajā daļā minētos noteikumus, kuros tiks noteikta lauksaimniecības dzīvnieku sugu snieguma pārbaudes un pārraudzības kārtība. Likuma Pārejas noteikumu 2. punktā noteikts, ka ne ilgāk kā līdz 2019. gada 28. februārim ir spēkā Ministru kabineta 2011. gada 5. jūlija noteikumi Nr.528 „Aitu pārraudzības kārtība” (turpmāk – noteikumi Nr.528).Zemkopības ministrija ir sagatavojusi Ministru kabineta noteikumu projektu “Aitu pārraudzības un snieguma pārbaudes kārtība” (turpmāk – noteikumu projekts), kuros tiks regulēti aitu pārraudzības un snieguma pārbaudes jautājumi, kurus līdz šim regulēja noteikumi Nr.528. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Dzīvnieku audzēšanas un ciltsdarba likuma 13. panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta sagatavošanas mērķis ir noteikt aitu pārraudzības un snieguma pārbaudes kārtību, kā arī precizēt terminoloģiju saskaņā ar likuma prasībām.Likuma 13. panta pirmā daļa paredz, ka lauksaimniecības dzīvnieku snieguma pārbaude un pārraudzība ir brīvprātīgs pasākums.Pārraudzības procesu veic tajos ganāmpulkos, kas ir vērsti uz produkcijas iegūšanu un iegūtie dati tiks izmantoti produktivitātes rādītāju uzlabošanai ganāmpulkā. Pārraudzības laikā ganāmpulkā iegūst kvantitatīvus un kvalitatīvus datus (turpmāk – pārraudzības dati) par aitu produktivitāti, kā arī šie dati tiek reģistrēti un analizēti, lai veiktu efektīvāku saimniekošanu. Pārraudzības datus par aitu produktivitāti, t.sk. aitu māšu auglību, jēru dzīvmasas pieaugumu un attīstību, teķu produktivitāti, izvērtējot pēcnācēju kvalitāti (turpmāk – pārraudzības dati).Snieguma pārbaudes mērķis ir šķirnes aitu audzētāju biedrības izstrādātās audzēšanas programmas īstenošanai nepieciešamo datu ieguve. Snieguma pārbaudi veic aitu audzēšanas saimniecībās, kurām ir noslēgta vienošanās par attiecīgās audzēšanas programmas īstenošanu ar atzītu šķirnes aitu audzētāju biedrību. Snieguma pārbaudes laikā ganāmpulkā iegūst pārraudzības datus, kā arī aitu eksterjēra vērtējumu, vilnas kvalitātes datus un citus datus, kas ir noteikti audzēšanas programmā.Pārraudzība un snieguma pārbaudes process ietver pārraudzības un snieguma pārbaudes datu iegūšanu, uzskaiti, apkopošanu un šo datu apstrādi. Pārraudzības un snieguma pārbaudes datu apstrādi veic Lauksaimniecības datu centrs (turpmāk – datu centrs). Rezultātā tiek iegūts pamatots vērtējums par dzīvnieka vērtību.Noteikumu projekts nosaka:1) kārtību, kādā veicama aitu pārraudzība un snieguma pārbaude;2) pārraudzības un snieguma pārbaudes datu reģistrācijas kārtību;3) ka datu centrs pārraudzības un snieguma pārbaudes datus reģistrē ciltsdarba, snieguma pārbaudes un pārraudzības informācijas datubāzē (turpmāk – datubāze).Noteikumu projektā paredzēts, ka datu centrs ganāmpulka īpašniekam, pārraugam, vērtētājam un atzītai šķirnes aitu audzētāju biedrībai nodrošina autorizētu pieeju datubāzei pārraudzībai un snieguma pārbaudei un datu apstrādei.Noteikumu projektā noteikts, ka pārraudzības un snieguma pārbaudes gads sākas 1.janvārī un beidzas 31.decembrī. Savukārt noteikumos Nr.528 bija noteikts, ka pārraudzības gads sākas 1.jūlijā un beidzas nākamā gada 30.jūnijā. Tā kā Latvijā pamatā līdz šim visu šķirņu aitām ir izteikta sezonveida meklēšanās, aitas tiek lecinātas rudens mēnešos un jēru dzimšana attiecīgi plānota gada sākumā, lai jēri izaugtu līdz ganību perioda sākumam. Rezultātā aitu produktivitātes un vērtēšanas dati pamatā tiek iegūti līdz 30.jūnijam. Ņemot vērā to, ka Latvijā ir ievestas arī jaunas aitu šķirnes, kurām nav izteikta sezonveida meklēšanās, kā arī šobrīd aitu atnešanās laika organizēšana aitu audzēšanas saimniecībās tiek plānota saimnieciski izdevīgāk, aitu produktivitātes un vērtēšanas dati vairs netiek iegūti tikai sezonāli. Ņemot vērā iepriekš minēto noteikumu projektā ir noteikts, ka aitu pārraudzības un snieguma pārbaudes gads turpmāk būs no 1.janvāra līdz 31.decembrim. Izmaiņas aitu pārraudzības un snieguma pārbaudes gada noteikšanā neietekmē esošo aitu produktivitātes un vērtēšanas datu ieguves kārtību un tiek nodrošināts datu ieguves vienmērīguma princips, neradot problēmas saimniecībām, kuras vēlas veikt pārraudzību vai snieguma pārbaudi arī turpmāk.Noteikumu projekts paredz, ka pārraudzības un snieguma pārbaudes datu reģistrāciju nodrošina persona – pārraugs un vērtētājs, kas saņēmusi attiecīgu dokumentu atbilstoši normatīvajiem aktiem par prasībām personām, kuras nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju.Noteikumu projektā ir noteikts, ka ganāmpulka īpašnieks, izvēloties veikt pārraudzību, iegūst datus par visu vienam mērķim un vienā novietnē turētu aitu produktivitāti.Pārraudzību var veikt pārraugs, kas ir saņēmis apliecību aitu pārraudzībai vienā ganāmpulkā, un tas nozīmē, ka pārraudzības dati tiek iegūti pēc B metodes vai pārraugs, kas ir saņēmis sertifikātu aitu pārraudzībai, tas nozīmē, ka pārraudzības dati tiek iegūti pēc A metodes.Pārraugs pārraudzības datus norāda jēru kontroles lapā. Jēri var tikt sadalīti pēc ganāmpulka īpašnieka izvēles grupās atkarībā no saimniekošanas un izmantošanas veida (piem. vaislai vai nobarošanai). Pārraugs saimniecībā uz vietas aizpilda jēra kontroles lapu par katru dzīvnieku, ievērojot kontroles lapā norādīto datu ieguves termiņu, kurā jāveic jēru svēršana. Pārraugs kontroles lapu, kurā norāda arī aizpildīšanas dienas datumu, nosūta 20 dienu laikā datu centram. Datu centrs trīs dienu laikā pārraudzības datus reģistrē datubāzē.Datu centrs nodrošina pārraudzības datu apstrādi, izmantojot datubāzē pieejamo informāciju. Tiek aprēķināts vidējais jēra dzīvmasas pieaugums diennaktī un tiek koriģēta jēra dzīvmasa 70 dienu vecumā, pamatojoties uz vispārpieņemtiem zootehniskiem pamatprincipiem.Snieguma pārbaude tiks veikta aitu audzēšanas saimniecībās, kurām ir noslēgta vienošanās par attiecīgās audzēšanas programmas īstenošanu ar atzītu šķirnes aitu audzētāju biedrību.Snieguma pārbaudi veiks pārraugs, kas ir saņēmis sertifikātu un dzīvnieku vērtētājs.Snieguma pārbaudes laikā vērtētājs, kas ir saņēmis sertifikātu aitu vērtēšanai izdrukā jēru kontroles lapas no Datu centra tīmekļavietnes un atbilstoši audzēšanas programmā noteiktajām prasībām papildus pārrauga iegūtajiem pārraudzības datiem jēru kontroles lapā norāda informāciju par jēra eksterjera kļūdām un iegūst vērtēšanas datus par vaislai audzējamām aitām, tos norādot vaislai audzējamo aitu kontroles lapā. Vērtētājs jēru kontroles lapā norāda informāciju par jēra eksterjera kļūdām saskaņā ar audzēšanas programmā noteiktajiem eksterjera kļūdu kodiem. Vērtētājs kontroles lapu, kurā norāda arī aizpildīšanas dienas datumu, nosūta 20 dienu laikā datu centram.Datu centrs nodrošina iespēju pārraugam un vērtētājam - izdrukāt atbilstošās kontroles lapas, kas tiek izmantotas saimniecībā uz vietas kā darba dokuments, izmantojot autorizēto pieeju datu bāzei, kurā jau ir iekļāvis datubāzē pieejamo informāciju par ganāmpulkā esošiem atbilstošiem dzīvniekiem.Noteikumu projektā noteikts, ka datu centrs katru gadu sagatavo pārraudzības un snieguma pārbaudes datu kopsavilkumu par iepriekšējo pārraudzības un snieguma pārbaudes gadu un ievieto to savā tīmekļvietnē.Noteikumu Nr. 528 laikā iegūtie dati, kā arī pārraudzības dati, kurus ieguva līdz šo noteikumu spēkā stāšanās brīdim, izmantos aitu pārraudzības un snieguma pārbaudes veikšanai un aitu ģenētiskās kvalitātes noteikšanai atbilstoši noteikumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un datu centrs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šķirnes lauksaimniecības dzīvnieku audzētāju biedrība – biedrība „Latvijas Aitu audzētāju asociācija”. Aitu ganāmpulku īpašnieki, kas nodarbojas ar pārraudzību vai snieguma pārbaudi. Pēc datu centra datiem, patlaban valstī pārraudzība notiek 148 ganāmpulkos, un no tiem 39 ir šķirnes aitu audzēšanas saimniecības. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | **Saistības pret Eiropas Savienību** | Eiropas Parlamenta un Padomes 2016. gada 8. jūnija Regulā (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula") (turpmāk – regula 2016/1012). |
| 2. | **Citas starptautiskās saistības** | Projekts šo jomu neskar. |
| 3. | **Cita informācija** | Regulā 2016/1012 attiecībā uz audzēšanas programmu īstenošanu lietots termins “snieguma pārbaude”. Tāpat regulā 2016/1012 (III pielikuma 1.daļas “b” apakšpunkts) ir noteikts, ka biedrības veic snieguma pārbaudi un ņem vērā, ja tādi pastāv, Eiropas Savienības references centru iedibinātus noteikumus un standartus vai principus, par kuriem panākta vienošanās ICAR.Neskatoties uz to, ka attiecībā uz aitām, kas tiek audzētas gaļas un vilnas ieguvei nav ne Eiropas Savienības references centru noteikumu un standartu, ne ICAR iedibinātu principu, tiek veikta arī aitu pārraudzība. Atbilstošā sistēma aitu pārraudzības veikšanai ir izveidota un dati tiek reģistrēti, apkopoti un analizēta Lauksaimniecības datu centrā, līdz ar to noteikumu projekts paredz arī aitu pārraudzības kārtību. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sanāksme ar šķirnes aitu audzētāju biedrības pārstāvjiem. Noteikumu projekta elektroniska saskaņošana ar minēto biedrību, Lauksaimnieku organizāciju sadarbības padomi un Zemnieku saeimu.Informācija par noteikumu projektu 24.01.2019. ievietota tīmekļa vietnē [www.zm.gov.lv](http://www.zm.gov.lv) |
| 2. | Sabiedrības līdzdalība projekta izstrādē | Tika organizēta sanāksme ar šķirnes aitu audzētāju biedrības pārstāvjiem. Par tīmekļvietnē www.zm.gov.lv ievietoto noteikumu projektu netika saņemti iebildumi vai priekšlikumi. |
| 3. | Sabiedrības līdzdalības rezultāti | Lauksaimniecības organizāciju sadarbības padome un Zemnieku saeima atbalsta noteikumu projekta tālāku virzību. Šķirnes aitu audzētāju biedrības izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Datu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas. Projekta izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Blūma 67027561

Lelde.Bluma@zm.gov.lv